8 เรื่องน่าสนใจของ “พญ.พักตร์พิไลทวีสิน” ภรรยาอดีตนายกรัฐมนตรีคนที่ 30 ของประเทศไทย

ถ้าจะให้พูดถึงสตรีหมายเลขหนึ่งของไทยที่เป็นที่จับตามองมากที่สุด และที่เรียกได้ว่า Brain & Beauty ที่แท้จริง ก็คงจะหนีไม่พ้นภรรยาคนสวย คุณหมออ้อม หรือ พญ.พักตร์พิไล ทวีสิน ของอดีตนายกคนที่ 30 หรือ คุณเศรษฐา ทวีสิน แค่ขึ้นชื่อว่าเป็นคุณหมอ เราหลายคนก็คงจะร้องว้าวแล้วใช่ไหม แต่จริง ๆ เบื้องหลังชีวิตของเธอกลับเป็นอะไรที่หลายคนคาดไม่ถึง จากเด็กน้อยที่เป็นแค่ลูกนายตำรวจ แต่กลับมีความมุ่งมั่นและพยายามไขว่คว้าหาโอกาสทำให้ชีวิตพลิกจากหน้ามือเป็นหลังมือได้ และเป็นผู้บุกเบิกการเสริมความสวยความงามแขนงหนึ่งในประเทศไทย ถ้าเพื่อน ๆ พร้อมแล้ว งั้นเราไปดูกันเลยดีกว่าคุณหมอคนสวยนี้จะมีเรื่องราวอะไรที่น่าตื่นเต้นให้พวกเราได้ศึกษาเรียนรู้บ้าง

1. คุณพ่อที่เป็นนายตำรวจและมาจากบ้านนอก

ต้องเล่าเท้าความถึงคุณพ่อของคุณหมออ้อม แต่เดิมท่านเป็นชาวท่าชนะ จังหวัดสุราษฎร์ธานี มีอาชีพเป็นข้าราชการตำรวจ แต่ก็ไม่ได้มีสินทรัพย์อะไรมากมาย และถือว่าชีวิตในตอนเด็กของท่านนั้นค่อนข้างขัดสนเพราะที่บ้านไม่มีไฟ ไม่มีน้ำประปา ต้องเดินจากถนนหลัก ข้ามทุ่งนาเป็นกิโล ๆ กว่าจะถึงบ้าน

2. แรงบันดาลใจจากพ่อ

เรียกได้ว่าคุณพ่อของคุณหมออ้อมเป็นคนขยัน และมีวิสัยทัศน์ที่ดี ท่านตัดสินใจเข้ามาเรียนที่กรุงเทพ และตอนจบก็สอบได้ที่ 1 ของรุ่น จากการเห็นต้นแบบที่ดีอย่างคุณพ่อก็ทำให้คุณหมออ้อมมีความตั้งใจในการศึกษาเล่าเรียน หรือจะเรียกว่าเป็นเด็กเนิร์ดของห้องเลยก็ว่าได้ และน้อยคนนักที่จะรู้ว่าคุณหมอเคยได้ทุนไปศึกษาต่อที่ญี่ปุ่นถึง 2 ครั้งในสมัยมัธยม แต่เนื่องจากตอนนั้นคุณหมอยังเด็กเกินที่จะออกไปใช้ชีวิตตัวคนเดียวที่ต่างแดน จึงถูกคัดค้านจากคุณพ่อ

3. เด็กแพทย์จุฬาฯ

คุณหมออ้อมสำเร็จการศึกษาด้านการแพทย์จากคณะแพทยศาสตร์ จุฬาลงกรณ์มหาวิทยาลัย ด้วยเกียรตินิยมอันดับ 2 และนี่ถือเป็นความรู้พื้นฐานที่ทำให้เธอต่อยอดก้าวสู่ความเชี่ยวชาญในด้านการแพทย์ชะลอวัย